Cumbria
Cumbria on tseremoniaalkrahvkond Inglismaa põhjaosas. Piirneb läänes Iiri merega ja põhjas Šotimaaga. Kirdes asub Northumberland, idas County Durham, kagus North Yorkshire ja lõunas Lancashire. Krahvkonnas asub Lake Districti rahvuspark. Maastik on kohati mägine, 978-meetrine Scafell Pike on kogu Inglismaa kõrgeim tipp. Cumbria jaguneb Cumberlandi ja Westmorland and Furnessi tervikomavalitsuseks. Aastatel 1974–2023 oli Cumbria mittelinnakrahvkond, mis jagunes kuueks ringkonnaks: Allerdale, Barrow-in-Furness, City of Carlisle, Copeland, Eden ja South Lakeland.